REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/195-17

3. oktobar 2017. godine

B e o g r a d

Z A P I S N I K

19. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 2. OKTOBRA 2017. GODINE

Sednica je počela u 12,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Arpad Fremond, Goran Ješić, Nada Lazić, Milorad Mirčić i prof. dr Miladin Ševarlić, kao i Zvonimir Đokić (zamenik Jasmine Obradović), Ljubinko Rakonjac (zamenik Marjane Maraš), Vladimir Đurić (zamenik Nenada Božića) i Dragan Jovanović, zamenici članova Odbora.

Sednici nisu prisustvovali članovi Odbora: Jasmina Obradović, Marjana Maraš, Miroslav Aleksić i Nenad Božić.

Sednici je prisustvovao i narodni poslanik Dalibor Radičević.

Sednici su prisustvovali predstavnici Ministarstva poljoprivrede, šumarstva i vodoprivrede: Saša Stamatović, direktor Uprave za šume i Aleksandar Radosavljević, Uprava za šume; Predrag Aleksić, v.d. direktora JP Srbijašume, prof. dr Milutin Đorđević, izvršni direktor Sektora za lovstvo, ribarstvo i turizam JP Srbijašume, dr Aleksandar Lučić, zamenik direktora Instituta za šumarstvo, Dragan Šormaz, predsednik Lovačkog saveza Srbije i narodni poslanik, Bratislav Kojić, zamenik direktora Zadruge „Kopaonik 2016“, Brus i Slavoljub Dragišić, magazin „Predator“ kao i predstavnici sredstava javnog informisanja.

Odbor je većinom glasova (11 za, 2 nije glasalo) usvojio sledeći

**D n e v n i r e d**

1. Unapređenje stanja i održivo korišćenje šumskih ekosistema u Srbiji – problemi (sušenje šuma, šumski požari, bespravne seče, pošumljavanje i dr.);
2. Koncept unapređenja lovstva u Srbiji;
3. Razno.

Prva tačka dnevnog reda - **Unapređenje stanja i održivo korišćenje šumskih ekosistema u Srbiji – problemi (sušenje šuma, šumski požari, bespravne seče, pošumljavanje i dr.)**

U uvodnim napomenama, Saša Stamatović, istakao je da su šume ekosistem od egzistencijalne važnosti i da je glavni zadatak da se šume dovedu u stanje da na maksimalan način produkuju svoje mnogobrojne funkcije (preko 300 funkcija). Šume su slika kulturno-istorijskih i ekonomskih dešavanja jednog društva. Procenat korišćenja prirasta u Srbiji je 51%, pošumljenost na teritoriji Srbije iznosi 30%, a prema prostornom planu za Srbiju optimalan plan pošumljenosti je oko 41%. U vezi sa stanjem šumskih ekosistema rekao je da u Srbiji postoji veliki procenat izdanačkih i prezrelih šuma, kao i da je cilj proizvesti veće količine tehničkog drveta. Takođe, od velikog značaja je primena koncepta unapređenja stanja šuma i šumarstva, ali i saradnja sa nemačkim Saveznim ministarstvom za poljoprivredu i hranu u okviru koje je implementacija mera i principa novog sistema planiranja „Gazdovanje blisko prirodi“ pokazala pozitivne rezultate. Kao najkorisnija mera u proteklom periodu, pokazala se subvencija šumskih puteva za koje je apliciralo čak 12 šumskih udruženja i ona u ovoj godini iznosi 450 miliona dinara, što je sedam puta više nego pre tri godine. Po njegovim rečima, cilj za naredni period je da se formiraju sopstvene stručne službe za privatne šume. Samim tim što bi privatna lica pristupila udruženju, ona poveravaju svoje šume na staranje tom udruženju. Plan je i da se stručna služba plaća samom šumskom udruženju, tako da bi udruženja imala svoje šumare.

Predrag Aleksić, istakao je da su šume najsloženija tvorevina u prirodi i uslov opstanka čoveka, dok sušenje šuma i požari predstavljaju veliku ekološku i ekonomsku štetu. Kontrolu seče šuma vrši unutrašnja kontrola JP Srbijašume u saradnji sa drugim institucijama i u toku ove godine je podneto 917 prijava. Dve trećine bespravne seče se desi na administrativnoj liniji sa KiM. U poslednjih deset godina je bilo 994 požara a zahvaćeno je 23.500 hektara šuma i šumskog rastinja. Polovina zaštićenih područja je dato na upravljanje JP Srbijašume, a glavni problemi održivog gazdovanja šumama su klimatske promene i nedostatak radne snage u brdsko-planinskom području.

Dr Aleksandar Lučić istakao je da će Institut za šumarstvo dati svoj pun doprinos razvoju šumarstva na teritoriji Srbije.

Marijan Rističević predložio je da se šumski putevi grade po novim tehnologijama koje sprečavaju širenje požara i povećavaju nosivost šumskih puteva na 60 tona.

U diskusiji su učestvovali narodni poslanici: Marijan Rističević, Ljubinko Rakonjac, prof. dr Miladin Ševarlić, Nada Lazić, Milorad Mirčić, Dragan Jovanović, Zvonimir Đokić, Arpad Fremond, Veroljub Matić, Milija Miletić i Marko Gavrilović.

Nakon rasprave o tački dnevnog reda, Odbor je većinom glasova (8 za, 2 nije glasalo) doneo sledeći

Z a k lj u č a k

Odbor je razmatrajući stanje u šumarstvu konstatovao da posle primene novog zakona postoji napredak u ovoj oblasti. Odbor preporučuje da se u narednom periodu pojačaju aktivnosti i otklone uočeni nedostaci u propisima i primeni propisa.

Odbor preporučuje da se šumski putevi grade po novim tehnologijama koje sprečavaju širenje požara i povećavaju nosivost šumskih puteva.

Druga tačka dnevnog reda - **Koncept unapređenja lovstva u Srbiji**

U uvodnim napomenama, Saša Stamatović istakao je da je i kod lovstva situacija multifunkcionalna. Lovstvo predstavlja ekonomski resurs, ima i socijalnu komponentu, kao i veliki turistički potencijal, međutim značajno je i za zaštitu biodiverziteta i očuvanja vrsta. Po njegovim rečima, izmene Zakona o divljači i lovstvu bi trebalo da se nađu u skupštinskoj proceduri u decembru. Izmenama će se bolje definisati određene lovne aktivnosti, a takođe će postojati mogućnost davanja u zakup lovišta i određenih lovnih revira, tj. rentiranje od strane privatnih zakupaca. Kada je u pitanju kaznena politika, za kršenje propisa lova, mišljenje je da je zabrana bavljenja lovom na određeno vreme delotvornija od novčanih kazni.

Dragan Šormaz osvrnuo se na istoriju lovstva u Srbiji. Istakao je da je Lovački savez Srbije osnovan 13. oktobra 1896. godine, ima oko 74.000 članova i čine ga 250 lovačkih udruženja. Prvi predsednik Saveza bio je kralj Milan Obrenović. Lovačka udruženja gazduju sa preko 90% lovišta u Srbiji. Takođe, Lovački savez predlaže da se kroz donošenje novog Zakona o divljači i lovstvu više uvaže lovačke organizacije i tradicija narodnog lova. Savez zajedno sa Upravom za šume radi i na jedinstvenom informacionom sistemu podataka, gde će se skupiti svi relevantni podaci iz oblasti lovstva. Po njegovim rečima, najvažniji problemi sa kojima se suočava Savez su previsoke takse za lovačko oružje, porast šteta od srneće divljači u poljoprivredi i veliki broj pasa i mačaka lutalica u lovištima.

Prof. dr Milutin Đorđević naglasio je da su JP Srbijašume korisnik 892.000 hektara šuma i šumskog zemljišta i gazduju na 44 lovišta koja se prostiru na 480.000 hektara. Kada su u pitanju vrste od strateškog značaja za lov, to su evropski jelen i divokoza. Preduzeće vodi računa o povećanju matičnog fonda divljači i kontroliše odstrel a formirana je i Služba lovstva i ribarstva koju čine 130 ljudi. Troškovi lovnog gazdovanja su visoki i koriste se prihodi iz drugih segmenata poslovanja, pre svega šumarstva. Po njegovim rečima, potrebno je uskladiti tri strateška cilja-očuvanje divljači kao resursa u optimalnom broju, očuvanje tradicionalnog lovstva i definisati lovstvo kao privrednu granu.

U diskusiji su učestvovali narodni poslanici: Marijan Rističević i Milija Miletić.

Nakon rasprave o tački dnevnog reda, Odbor je jednoglasno doneo sledeći

Z a k lj u č a k

Odbor preporučuje da se u svrhu razvoja lovstva, posebno lovnog turizma, izmene i dopune važeđi propisi na način koji će doprineti napretku u oblasti lovstva, otklone eventualne zloupotrebe i nepravilnosti. Odbor predlaže da organizacije koje se bave lovstvom sa Ministarstvom unutrašnjih poslova i Ministarstvom finansija pokušaju da reše pitanja u vezi ublažavanja takse koja se primenjuje na lovačko oružje.

Treća tačka dnevnog reda - **Razno**

Pod tačkom Razno, nije bilo prijavljenih za raspravu.

Pošto drugih pitanja i predloga nije bilo, sednica je zaključena u 15,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević